Nafarroako Parlamentuko Mahaiak, 2021eko otsailaren 15ean egindako bilkuran, Eledunen Batzarrari entzun ondoren, hurrengo erabakia hartu zuen, besteak beste:

**1.** Izapidetzeko onartzea Raquel Garbayo Berdonces andreak aurkezturiko mozioa, zeinaren bidez Nafarroako Gobernua premiatzen baita bere gain har dezan Calatrava antzoki-zinemaren erreformaren kostu osoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Kultura eta Kiroleko Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2021eko otsailaren 15ean

Lehendakaria: Unai Hualde Iglesias

MOZIOAREN TESTUA

Nafarroako Gorteetako kide den eta Navarra Suma talde parlamentarioari atxikita dagoen Raquel Garbayo Berdonces andreak, Legebiltzarreko Erregelamenduan xedatuaren babesean, honako mozio hau aurkezten du, Batzordean eztabaidatzeko:

Fitero Nafarroako Nafarroako Erriberako herri bat da, 2080 biztanleduna, kultura-jarduera ugari dituena bere elkarte-sareari esker.

Kultur ekitaldiak egiteko gune itxi bakarra du, Calatrava antzoki-zinema, eta bertan 30 ekitaldi inguru egiten dira urtean, horrek dakarren herritarren mugimenduarekin.

Gune hori Fiteroko monasterioaren antzinako egoitzaren monumentu-multzoaren parte da, eta gaur egun zaharberritzeke dauden zatietako bat da. Hala, gabezia handiak ditu, ematen zaion erabilera handia gorabehera.

Bada 232.052,29 euroan baloraturiko aurreproiektu bat, bai agertokian bai besaulki-patioan hobekuntza-lanak egiteko, zenbait ekintza jasotzen dituena segurtasuna, argiztapena, suteen kontrako instalazioak, klimatizazioa, oholtza-aldaketa eta eserleku berriak jartzea bermatzeko.

Monasterio-multzo osoa udalaren jabetzakoa da, eta ondarea mantentzeko modurik onena da jarduera kultural eta sozialetarako erabilera publikoa ematea.

Horregatik guztiagatik, honako erabaki proposamen hau aurkezten dut:

Nafarroako Parlamentuak Nafarroako Gobernua premiatzen du bere gain har dezan Calatrava antzoki-zinemaren erreformaren kostu osoa.

Iruñean, 2021eko otsailaren 5ean

Foru parlamentaria: Raquel Garbayo Berdonces